Ingo Hoffmann je upokojeni brazilski dirkač Formule 1. Debitiral je na domači in prvi dirki sezone 1976 za Veliko nagrado Brazilije, kjer je z dirkalnikom Fittipaldi FD03 zasedel enajsto mesto z več kot krogom zaostanka za zmagovalcem. V tej sezoni je nastopil z dirkalnikom Fittipaldi FD04 še na Velikih nagradah zahodnih ZDA, Španije in Francije, toda na vseh treh Velikih nagradah se mu ni uspelo kvalificirati na dirko. V svoji karieri je nastopil še na prvih dveh dirkah v naslednji sezoni 1977, Veliki nagradi Argentine, kjer je odstopil v dvaindvajsetem krogu zaradi okvare motorja, in domači dirki za Veliko nagrado Brazilije, kjer je s sedmim mestom le za mesto zgrešil uvrstitev med dobitnike točk, a dosegel svojo najboljšo uvrstitev v karieri. Kasneje ni več dirkal v Formuli 1.